
1 Základné údaje
1.1 Číslo chráneného územia podľa štátneho zoznamu 

M/1211

1.2 Príslušnosť k európskej sústave chránených území a územiam medzinárodného významu
Územie je súčasťou územia európskeho významu SKUEV0256 Strážovské vrchy a Chráneného vtáčieho územia SKCHVU028 Strážovské vrchy. Územie nie je súčasťou iných navrhovaných alebo chránených území medzinárodného významu.

1.3 Kategória a názov chráneného územia 

Chránený areál Svarkovica

1.4 Platný právny predpis o vyhlásení chráneného územia
Vyhláška Krajského úradu životného prostredia v Trenčíne č.1/2012 z 10.apríla 2012. Vyhláška nadobudla účinnosť 15. mája 2012. Na území platí 4. stupeň ochrany.
1.5 Celková výmera chráneného územia

Výmera územia je 1,34 ha.
1.6  Súčasný stav predmetu ochrany

1.6.1 Prírodné pomery

Lokalitu tvorí južne až juhozápadne orientovaný svah kóty s názvom Svarkovica (507,5 m n. m.), ktorý sa nachádza neďaleko bývalého PD v nadmorskej výške 350 – 375 m n. m. a je od centra dediny Prečín (kostol) vzdialený 1 km severovýchodným smerom. Miestami sa na lokalite vyskytuje hrebienok s plytkou pôdou. Celý svah bol v minulosti využívaný ako extenzívny pasienok. Z uvedeného dôvodu sa na ňom nachádzajú teplo a suchomilné rastlinné spoločenstvá s hojným výskytom druhov z čeľade Orchidaceae. Podľa Katalógu biotopov (Stanová, Valachovič, 2002) a prílohy č. 1 vyhlášky MŽP SR č. 24/2003 Z. z. v znení neskorších predpisov, sa jedná o prioritný biotop európskeho významu 6210 - Tr1.1 – Suchomilné travinno-bylinné a krovinové porasty na vápnitom substráte s významným výskytom druhov z čeľade Orchidaceae. V biotope sa vyskytuje aj borievka obyčajná (Juniperus communis), ktorá je taktiež dôkazom pastvy v minulosti. Biotop 6210 - Tr1.1 je fytocenologicky veľmi široko chápaný (Stanová, Valachovič, 2002). Na uvedenej lokalite sa nachádza v prevažnej miere xerotermnejší typ biotopu Tr1.1 (s výskytom nižších druhov tráv a ostríc). Celkovo bolo na lokalite zaznamenaných 177 taxónov vyšších rastlín flóry Slovenska, 11 z nich je chránených podľa prílohy č.5 vyhlášky MŽP SR č. 24/2003 Z. z., z toho 10 je chránených druhov národného významu z čeľade Orchidaceae: Cephalanthera damasonium (prilbovka biela), Epipactis atrorubens (kruštík tmavočervený), Gymnadenia conopsea (päťprstnica obyčajná), Ophrys holubyana (hmyzovník Holubyho), Ophrys insectifera (hmyzovník muchovitý), Orchis mascula subsp. signifera (vstavač mužský poznačený), Orchis militaris (vstavač vojenský), Orchis pallens (vstavač bledý), Orchis ustulata subsp. aestivalis (vstavač počerný letný), Platanthera chlorantha (vemenník zelenkastý) a 1 druh európskeho významu z čeľade Ranunculaceae: Pulsatilla subslavica (poniklec prostredný). 
Z Červeného zoznamu papraďorastov a semenných rastlín (Eliáš, Dítě, Kliment, Hrivnák & Feráková, 2015) sme na území zaznamenali 1 druh z kategórie VU - Vulnerable  (zraniteľný): Ophrys holubyana (hmyzovník Holubyho), 10 taxónov z kategórie NT - Near Threatened (menej ohrozený): Anemone sylvestris (veternica lesná), Cephalanthera damasonium (prilbovka biela), Crepis praemorsa (škarda odhryznutá), Ophrys insectifera (hmyzovník muchovitý), Orchis mascula subsp. signifera (vstavač mužský poznačený), Orchis militaris (vstavač vojenský), Orchis pallens (vstavač bledý), Orchis ustulata subsp. aestivalis (syn. Neotinea ustulata subsp. aestivalis, vstavač počerný letný), Platanthera chlorantha (vemenník zelenkastý), Pulsatilla subslavica (poniklec prostredný) a 8 druhov z kategórie LC - Least Concern (najmenej ohrozený): Aquilegia vulgaris (orlíček obyčajný), Aster scepusiensis (astra spišská), Epipactis atrorubens (kruštík tmavočervený), Gentiana cruciata (horec krížatý), Gymnadenia conopsea (päťprstnica obyčajná), Lilium martagon (ľalia zlatohlavá), Listera ovata (bradáčik vajcovitolistý), Platanthera bifolia subsp. latifolia (vemenník dvojlistý širokolistý).

vstavač mužský poznačený        vstavač vojenský                       hmyzovník muchovitý               hmyzovník Holubyho    

1.6.2 Stručný opis predmetu ochrany
Predmetom ochrany je výhrevný, južne až juhozápadne orientovaný svah miestami s vypuklým skalnatým hrebienkom s výskytom prioritného biotopu európskeho významu 6210 - Tr1.1 – Suchomilné travinno-bylinné a krovinové porasty na vápnitom substráte s významným výskytom druhov z čeľade Orchidaceae. Chránené územie je navrhnuté aj na ochranu chránených druhov rastlín, a to druhu európskeho významu – poniklec prostredný (Pulsatilla subslavica) a druhov národného významu – hmyzovník Holubyho (Ophrys holubyana), hmyzovník muchovitý (Ophrys insectifera), päťprstnica obyčajná (Gymnadenia conopsea), vstavač bledý (Orchis pallens), vstavač mužský poznačený (Orchis mascula subsp. signifera), vstavač počerný letný (Orchis ustulata subsp. aestivalis) a vstavač vojenský (Orchis militaris).

1.6.3 Hodnotenie stavu predmetu ochrany, stanovenie priorít ochrany
Predmet ochrany je v súčasnej dobe vo veľmi nepriaznivom stave. Na lokalite je potrebné urýchlene vykonať obnovný manažment spočívajúci vo výrube vzrastlých borovíc a smrekov a miestami v odstránení krovitého náletu. Nálet borovíc a smrekov na lokalite za posledných 10 rokov napreduje veľmi rýchlym tempom, od kedy nebol manažment vykonaný z dôvodu nesúhlasného stanoviska vlastníka (urbárska obec, pozemkové spoločenstvo Prečín). Fotodokumentácia ukazujúca zmeny za 10 rokov od nevykonávania zásahov v území je v prílohe č. 6.7.1. Zástupcovia urbáru nesúhlasia s výrubom drevín (smreky a borovice), ktoré na danej lokalite spôsobujú výraznú sukcesiu. Nepriaznivý stav bol už v čase vyhlásenia CHA v roku 2012. Niektoré stromy majú v súčasnosti výšku 5-8 m a priemer 10-20 cm. Ak sa obnovný manažment v podobe odstránenia všetkých drevín neuskutoční, predmet ochrany na lokalite úplne zanikne, pretože biotop sa dostane do nepriaznivého stavu, výskyt druhov z čeľade Orchidaceae bude značne potlačený a niektoré druhy úplne vyhynú. 

1.6.4 Hodnotenie ďalších osobitných záujmov ochrany prírody a krajiny v území
Na uvedený typ biotopu je viazaný výskyt vzácnych druhov bezstavovcov. V roku 2007 boli na uvedenej lokalite Ing. Karolom Křížom pozorované nasledovné druhy motýľov: Inachis io (Linnaeus, 1758), Argynnis aglaja (Linnaeus, 1758), Argynnis paphia (Linnaeus, 1758), Melitaea athalia (Rottemburg, 1775), Vanessa atalanta (Linnaeus, 1758), Polygonia c-album (Linnaeus, 1758), Aglais urticae (Linnaeus, 1758), Pieris brasiicae (Linnaeus, 1758), Pieris rapae (Linnaeus, 1758), Pieris napi (Linnaeus, 1758), Gonepteryx rhamni (Linnaeus, 1758), Leptidea sinapis (Linnaeus, 1758), Macroglossum stellatarum (Linnaeus, 1758), Melanargia galathea (Linnaeus, 1758), Aphantopus hyperanthus (Linnaeus, 1758), Maniola jurtina (Linnaeus, 1758), Coenonympha glycerion (Borkhausen, 1788), Thymelicus sylvestris (Poda, 1761), Ochlodes venatus (Bremmer et Grey, 1853), Polyommatus icarus (Rottenberg et grey, 1853), Lycaena virgaurea (Linnaeus, 1758), Autographa gamma (Linnaeus, 1758), Polypogon tentacularia (Linnaeus, 1758).
Ing. Kostra uvádza z danej lokality výskyt nasledovných chránených druhov vtákov pozorovaný v roku 2007: Phylloscopus trochilus, Turtus philomelos, Anthus trivialis, Larius collurio, Emberiza citrinella, Sylvia communis. 
1.7 Výsledky komplexného zisťovania stavu lesa
Kapitola sa nespracováva nakoľko sa na území nenachádzajú lesné porasty. 
2 Socioekonomické pomery (využívanie územia a jeho okolia) pozitívne a negatívne faktory

2.1 Historický kontext
Celý svah (t.j. celá parcela KN reg. C 962/2 v k. ú. Prečín) bol v minulosti užívaný ako pasienok. Od osemdesiatych rokov, v dôsledku absencie obhospodarovania, pasienok postupne zarastá. V roku 2001 podal zástupca vlastníkov pozemku (Urbárska obec, pozemkové spoločenstvo Prečín) žiadosť na zalesnenie pozemku a zmenu druhu pozemku z PPF na LPF. Vzhľadom na nesúhlas pracovníkov ŠOP SR so zalesnením pasienku z dôvodu výskytu teplomilného biotopu s chránenými druhmi rastlín z čeľade Orchidaceae, bolo na základe rokovaní KÚ ŽP v Trenčíne, OÚ v Považskej Bystrici odbor PPLH, ŠOP SR S-CHKO Strážovské vrchy a zástupcu vlastníkov dohodnuté, že zmena druhu pozemku bude vykonaná len na základe podmienky, že jedna tretina parcely KN 962/2 v k. ú. Prečín v spodnej časti zostane nezalesnená a v budúcnosti bude vyhlásená ako MCHÚ (príloha č. 6.7.2). V roku 2012 bolo územie vyhlásené ako chránený areál so 4. stupňom ochrany, avšak od kedy bol pozemok prevedený do LPF, nebol na území vykonávaný dostatočný manažment z dôvodu nesúhlasu vlastníka s výrubom drevín.

V prílohe č. 6.7.2 sú podklady (oficiálne listy z vtedajšieho Krajského úradu v Trenčíne, z Urbárskej obce, pozemkového spoločenstva Prečín, z Okresného úradu v Považskej Bystrici a z CHKO Strážovské vrchy) vo veci súhlasu vlastníka so zachovaním časti parcely, na ktorej bude vyhlásené chránené územia, bez zalesnenia.

Porovnanie lokality – súčasný stav (2010) s historickou snímkou (1950)
Historická ortofotomapa © GEODIS SLOVAKIA, s.r.o., Historické LMS © Topografický ústav Banská Bystrica, Ortofotomapa © EUROSENSE, s.r.o. a GEODIS SLOVAKIA, s.r.o., mapové podklady © Topografický ústav Banská Bystrica, © TU Zvolen

Zdroj: http://mapy.tuzvo.sk/HOFM/
2.2 Stručný opis aktuálneho stavu
Biotop 6210 - Tr1.1 (Suchomilné travinno-bylinné a krovinové porasty na vápnitom substráte s významným výskytom druhov z čeľade Orchidaceae) je v dnešnej dobe na celom území Európy veľmi ohrozený sukcesiou v dôsledku absencie obhospodarovania alebo iným druhom poškodenia až zničenia. V okolí katastrálneho územia obce Prečín bola veľká rozloha takýchto biotopov na žiadosť vlastníka zalesnených, a to aj napriek ich evidencii v R-ÚSES okresu Považská Bystrica a v KEP pre katastrálne územie obcí Prečín a Zemianska Závada ako genofondovo významné plochy. ŠOP SR Správa CHKO Strážovské vrchy vybrala túto lokalitu ako ojedinelú ukážku cenného biotopu v priaznivom stave a súhlasila so zalesnením pozemku len za podmienky, že spodná časť bude vyhlásená ako maloplošné chránené územie. Toto sa uskutočnilo v roku 2012, kedy bolo územie vyhlásené za chránený areál so 4. stupňom ochrany. V súčasnej dobe je na lokalite výskyt veľkého množstva vzrastlých ihličnatých drevín, najmä smrekov a borovíc, ktoré sa postupne vysemeňujú. Je nutné vykonať čo najrýchlejšie obnovný manažment a všetky tieto vzrastlé stromy vyrúbať spolu s  náletom z nich zmladzujúcich jedincov a pomiestne náletom krovia. Následne je lokalitu potrebné udržiavať v priaznivom stave kosením. Ideálne by bolo jej občasné prepásanie. Upozorňujeme na fakt, že vyhlásenie maloplošného územia, na ktorom sa budú vykonávať takéto manažmentové opatrenia na dosiahnutie priaznivého stavu, bolo podmienkou na udelenie súhlasu s preradením uvedenej parcely z PPF do LPF a s následným zalesnením jej dvoch tretín v hornej časti. Lokalitu je však potrebné pravidelne udržiavať odstraňovaním náletov drevín, krovín a kosením, bez toho jej vyhlásenie stráca opodstatnenie.
2.3 Návrh zásad a opatrení využívanie územia a jeho okolia z hľadiska cieľov ochrany

Na území je potrebné neustále zabraňovanie sukcesii, v prvom rade uskutočniť obnovný manažment (výrub všetkých drevín), následne udržiavací manažment (odstraňovanie náletu a kosenie), v prípade možnosti by bolo ideálne občasné extenzívne prepásanie lokality. 
Keďže uvedený typ biotopu je dnes už v rámci Európy veľmi vzácny, navrhujeme na lokalite umiestniť náučný panel a využívať ju ako náučnú lokalitu lúčneho biotopu s výskytom chránených druhov orchideí v rámci ekologickej výchovy pre školy z okolia Považskej Bystrice.

Nakoľko je územie podobného charakteru s výskytom jedného biotopu – je na celom území vyčlenený len jeden ekologicko-funkčný priestor (EFP1).

3 Ciele starostlivosti a opatrenia na ich dosiahnutie

3.1 Stanovenie dlhodobých (strategických) cieľov starostlivosti v nadväznosti na ekologicko-funkčné priestory a zóny
Dlhodobým cieľom je: Zachovanie priaznivého stavu biotopu 6210 - Tr1.1 (Suchomilné travinno-bylinné a krovinové porasty na vápnitom substráte s významným výskytom druhov z čeľade Orchidaceae).

3.2 Stanovenie operatívnych cieľov v nadväznosti na ekologicko-funkčné priestory a zóny

Operatívny cieľ 1: Na dosiahnutie priaznivého stavu biotopu a druhov tvoriacich predmet ochrany zabezpečiť obnovný manažment a následné udržiavanie územia. 
Operatívny cieľ 2: Zvýšiť environmentálne povedomie vlastníkov pozemkov a verejnosti o hodnotách územia.

3.3 Rámcové plánovanie a modely hospodárenia pre lesné biotopy
Nakoľko sa na území nevyskytujú lesné biotopy, predmetná kapitola sa nevypracováva.

3.4 Navrhované opatrenia, stanovenie harmonogramu ich plnenia, určenie subjektu zodpovedného za ich plnenie, stanovenie merateľných indikátorov ich plnenia
	číslo opatrenia
	opis opatrenia
	merateľný indikátor plnenia opatrenia
	Predpokla-daný termín realizácie
	zodpovednosť
	predpokladaný spôsob financovania

	1. Oblasť starostlivosti o územie

	Operatív. cieľ 1.
	Na dosiahnutie priaznivého stavu biotopu a druhov tvoriacich predmet ochrany zabezpečiť obnovný manažment a následné udržiavanie územia.

	Merateľný indikátor plnenia: zvýšenie výmery biotopu bez výskytu náletových drevín, zlepšenie stavu biotopu do stavu priaznového

	1.1.
	Obnovný manažment – spočívajúci vo výrube (spílení) stromov (smrekov a borovíc) a odstránení porastov krovín na lokalite a následné odstránenie drevnej hmoty z lokality 
	odstránené vzrastlé stromy a kroviny -fotograficky zdokumentované (stav pred a po zásahu) 
	jednorazovo

(2016 – 2017) mimo vegetačnej sezóny
	ŠOP SR


	ŠOP SR

	1.2.
	Udržiavací manažment – spočívajúci v zabezpečení kosenia lokality ľahkou mechanizáciou s následným odstraňovaním pokosenej biomasy (vyhrabaním), odstraňovanie mladého náletu drevín z okolitých lesných porastov  
	existencia trávneho porastu (biotopu EV) s výskytom stálych populácií druhov tvoriacich predmet ochrany a bez  prítomnosti náletových drevín (fytocenologické zápisy z lokality a fotodokumentá-cia) 
	1 x za 5 rokov

2020, 2025, 2030, 2035, 2040, 2045

v mesiacoch

júl - september  
	ŠOP SR
	ŠOP SR

	1.3.
	Alternatívny udržiavací manažment – zabezpečenie občasného extenzívneho prepásania lokality kozami alebo ovcami po dobu 5 – 6 dní v závislosti od veľkosti stáda
	Spásaný biotop EV s výskytom stálych populácií druhov tvoriacich predmet ochrany (fotograficky zdokumentované)
	1 x za 2 roky (ak sa zabezpečí v okolí hospodár chovajúci ovce alebo kozy)
	ŠOP SR
	ŠOP SR

	2. Oblasť komunikácie s verejnosťou

	Operatív. cieľ 2.
	Zvýšiť environmentálne povedomie vlastníkov pozemkov a verejnosti o hodnotách územia

	Merateľný indikátor plnenia: zlepšenie komunikácie vo vzťahu k zabezpečeniu priaznivého stavu územia

	2.1
	Komunikácia s vlastníkmi o možnostiach finančných príspevkov z existujúcich zdrojov na zabezpečenie starostlivosti o biotop
	zabezpečené financovanie nevyhnutných aktivít
	podľa potreby počas platnosti PS
	ŠOP SR,

vlastníci pozemkov
	ŠOP SR

	2.2
	Umiestnenie informačného panelu na okraji územia o jeho hodnotách a potrebe ochrany
	Informačný panel
	2020 – 2022 
	ŠOP SR
	ŠOP SR, alebo iné zdroje


4 Vyhodnotenie plnenia programu starostlivosti
Program starostlivosti sa bude vyhodnocovať v 5-ročných intervaloch, formou tabuľky s prehľadom uskutočnených manažmentových opatrení a priložení správy s fotodokumentáciou z uskutočnenia manažmentových opatrení v jednotlivých rokoch. Vyhodnotenie bude realizovať Správa CHKO Strážovské vrchy, ktorá ho zašle na vedomie príslušnému orgánu ochrany prírody (okresnému úradu v sídle kraja) a dotknutým vlastníkom pozemkov.

V roku 2045, pred koncom platnosti programu starostlivosti sa zvolá miestna obhliadka za účasti ŠOP SR, vlastníkov pozemkov a príslušného orgánu ochrany prírody, z ktorej sa vyhotoví zápis a vypracuje sa záverečná správa s návrhom opatrení pre ďalšie obdobie, s cieľom poukázať na úspešnosť či neúspešnosť zabezpečovania PS.
5 Použité podklady a zdroje informácií

Eliáš, P. jun., Dítě, D., Kliment, J., Hrivnák, R.  & Feráková, V., 2015: Red list of fernsand flowering plants o Slovakia, 5th edition (Červený zoznam papraďorastov a semenných rastlín Slovenska, 5. vydanie). Biológia 70/2, p. 218-228
Janišová, M. et al., 2007: Travinnobylinná vegetácia Slovenska – elektronický expertný systém na identifikáciu syntaxónov.
Marhold, K. & Hindák F. (eds.), 1998: Zoznam nižších a vyšších rastlín Slovenska. Veda, Bratislava, 688 p.

Smatanová, J., 2010: Projekt ochrany – Návrh na vyhlásenie chráneného areálu Svarkovica, msc. depon in S-CHKO Strážovské vrchy.
Stanová, V., Valachovič, M. (2002): Katalóg biotopov Slovenska. DAPHNE – Inštitút aplikovanej ekológie, Bratislava, 225 p.

Vyhláška MŽP SR č.434/2009 Z. z., ktorou sa vyhlasuje CHVÚ Strážovské vrchy
Vyhláška MŽP SR č. 24/2003 Z. z., ktorou sa vykonáva zákon č. 543/2002 Z. z. v znení neskorších predpisov
Výnos MŽP SR č.3/2004-5.1 zo 14.júla 2004, ktorým sa vydáva národný zoznam ÚEV
http://mapy.tuzvo.sk/HOFM/
6 Prílohy
6.1  Mapa predmetov ochrany
6.2  Mapa identifikácie vlastnícko-užívateľských vzťahov
6.2.1 Mapa identifikácie vlastnícko-užívateľských vzťahov – kópia katastrálnej mapy
6.2.2 Mapa identifikácie vlastnícko-užívateľských vzťahov – porastová mapa
6.2.3 Plochová tabuľka PSoL
6.3 Mapa využitia územia (nevypracováva sa, nakoľko pozemok nie je využívaný)
6.4  Mapa ekologicko-funkčných priestorov
6.5 Mapa zón (nevypracováva sa, nakoľko územie nie je členené na zóny)
6.6  Mapa navrhovaných opatrení starostlivosti na jednotlivých parcelách alebo jednotkách priestorového rozdelenia (JPRL, LPIS)

6.7  Iná dokumentácia bližšie zobrazujúca stav a potrebné navrhované opatrenia (fotodokumentácia, súhlasy vlastníkov)
6.7.1 Fotodokumentácia z chráneného územia

6.7.2 Súhlasy – oficiálne listy
Financované z prostriedkov Európskeho fondu regionálneho rozvoja (ERDF) v rámci projektu: Vypracovanie programov starostlivosti o vybrané chránené územia zahrnuté v sústave NATURA 2000










